कविता का इतिहास टटोलने की कोशिश में अतीत के न जाने कितने पन्ने पलटने पड़े हैं फिर भी बात कुछ अधूरी ही रह गयी है। काश मैं भी किताबी इतिहास पर साधु-साधु कहकर सहमति साध लेता तो न जाने कितनी साहित्यिक सभाओं को अब तक धन्य कर आता। पर क्या करूँ अपनी बुद्धि राजमार्ग पर चलती ही नहीं है। तभी तो कविता का इतिहास समझने के लिए आदिवासियों के गीत पढ़ रहा हूँ। इन आदि कविताओं में बहुत कुछ ऐसा है जो समझ से परे है , न जाने कितने शब्द हैं जिनका अर्थ किसी को नहीं पता शायद वैसे ये शब्द हैं भी नहीं, ये तो वे ध्वनियां हैं जिन्हें आदि कवियों ने प्रकृति से लेकर सीधे अपने गीतों का हिस्सा बना लिया। वक्त बीता होगा तो ध्वनियां कम होती गयीं होंगी और शब्द बढ़ते चले गए होंगे। हो सकता है शुरूआती कविताओं में कोई भी शब्द न रहे हों बस ध्वनियां ही ध्वनियां हों। प्रकृति से सीखी हुई पहली बोली में रची गयी कविताएँ शायद बहुत अनोखी रही होंगी, शायद .......